b"\n_START_ARTICLE_\nKertjstr\xc3\xa6det\n_START_PARAGRAPH_\nKertjstr\xc3\xa6det (russisk: \xd0\x9a\xd0\xb5\xd1\x80\xd1\x87\xd0\xb5\xd0\xbd\xd1\x81\xd0\xba\xd0\xb8\xd0\xb9 \xd0\xbf\xd1\x80\xd0\xbe\xd0\xbb\xd0\xb8\xd0\xb2, ukrainsk: \xd0\x9a\xd0\xb5\xd1\x80\xd1\x87\xd0\xb5\xd0\xbd\xd1\x81\xd1\x8c\xd0\xba\xd0\xb0 \xd0\xbf\xd1\x80\xd0\xbe\xd1\x82\xd0\xbe\xd0\xba\xd0\xb0, krimtatarisk: Keri\xc3\xa7 bo\xc4\x9faz\xc4\xb1) forbinder Sortehavet og Det Azovske Hav, der adskiller Kertjhalv\xc3\xb8en p\xc3\xa5 Krim i vest fra Tamanhalv\xc3\xb8en i den russiske Krasnodar kraj i \xc3\xb8st. Str\xc3\xa6det er mellem 4 km og 15 km bredt og op til 18 m dybt._NEWLINE_Den vigtigste havn p\xc3\xa5 Krim er byen Kertj, der har givet navn til str\xc3\xa6det, tidligere kendt som Krims Bosporus. Krasnodar krajs side af str\xc3\xa6det best\xc3\xa5r af Tamanbugten, der omgives af Tuzla\xc3\xb8en og den russisk-byggede 3,8 km lange d\xc3\xa6mning mod syd og Tjusjka landtangen mod nord. Rusland havde p\xc3\xa5begyndt opf\xc3\xb8relsen af en st\xc3\xb8rre havn n\xc3\xa6r Taman, den vigtigste russiske by ved str\xc3\xa6det, men opf\xc3\xb8relse af havnen blev indstillet.\n_START_SECTION_\nHistorie\n_START_PARAGRAPH_\nStr\xc3\xa6det er omkring 41 km langt og 4 km bredt p\xc3\xa5 det smalleste sted og adskiller en vestlig forl\xc3\xa6ngelse af Kaukasusbjergene via Tamanhalv\xc3\xb8en til Krim. I oldtiden menes der at have v\xc3\xa6ret en gruppe \xc3\xb8er gennemsk\xc3\xa5ret af armene i Kubans delta (Hypanis), der siden er mudret til. Romerne kendte str\xc3\xa6det som Krims Bosporus (Cimmerianus Bosporus) fra dets gr\xc3\xa6ske navn, Krim str\xc3\xa6det (\xce\x9a\xce\xb9\xce\xbc\xce\xbc\xce\xad\xcf\x81\xce\xb9\xce\xbf\xcf\x82 \xce\x92\xcf\x8c\xcf\x83\xcf\x80\xce\xbf\xcf\x81\xce\xbf\xcf\x82, Kimm\xc3\xa9rios Bosporos), der var opkaldt efter kimmerierne, steppenomader, der var bosat p\xc3\xa5 de pontiske stepper._NEWLINE_Under Anden Verdenskrig var Kertjhalv\xc3\xb8en skueplads for meget h\xc3\xa5rde kampe mellem Den R\xc3\xb8de H\xc3\xa6r og Nazi-Tyskland. Kampene var mest intensive i vinterm\xc3\xa5nederne, hvor str\xc3\xa6det fr\xc3\xb8s til og muliggjorde troppebev\xc3\xa6gelser over isen._NEWLINE_Efter \xc3\x98stfronten var stabiliseret i begyndelsen af 1943, beordrede Hitler i for\xc3\xa5ret 1943 opf\xc3\xb8relsen af en 4,8-kilometer vej- og jernbanebro over Kertjstr\xc3\xa6det til st\xc3\xb8tte for hans \xc3\xb8nske om en fornyet offensiv mod Kaukasus. Tovbanen kom i drift den 14. juni 1943 med en daglig kapacitet p\xc3\xa5 tusind tons, der kun svarede til de defensive behov i det tyske Kubanbrohoved. P\xc3\xa5 grund af hyppige jordrystelser ville den planlagte bro have kr\xc3\xa6vet enorme m\xc3\xa6ngder af ekstra st\xc3\xa6rke st\xc3\xa5ldragere, og transporten af disse ville have indskr\xc3\xa6nket forsendelser af milit\xc3\xa6rt materiel til Krim. Broen blev aldrig f\xc3\xa6rdiggjort, og Wehrmacht evakuerede Kuban-brohovedet i september 1943._NEWLINE_I 1944 byggede Sovjetunionen en forel\xc3\xb8big jernbanebro over str\xc3\xa6det. Ved konstruktionen gjordes brug af materialer erobret fra tyskerne. Broen stod f\xc3\xa6rdig i november 1944, men isskosser \xc3\xb8delagde den i februar 1945. Reetablering af broen blev ikke fors\xc3\xb8gt._NEWLINE_En territorial strid mellem Rusland og Ukraine i 2003 drejede sig om Tuzla\xc3\xb8en i Kertjstr\xc3\xa6det.\n_START_SECTION_\nStorm i efter\xc3\xa5ret 2007\n_START_PARAGRAPH_\nDen 11. november 2007 rapporterede nyhedsbureauer om en meget st\xc3\xa6rk storm ved Sortehavet. Fire skibe sank, seks grundst\xc3\xb8dte p\xc3\xa5 en sandbanke og to tankskibe blev beskadiget, hvilket resulterede i et st\xc3\xb8rre olieudslip og 23 druknede s\xc3\xb8m\xc3\xa6nd._NEWLINE_Den russiske olietanker Volgoneft-139 st\xc3\xb8dte p\xc3\xa5 problemer i Kertjstr\xc3\xa6det, hvor den s\xc3\xb8gte ly for stormen. Under stormen br\xc3\xa6kkede tankskibet over og l\xc3\xa6kkede mere end 2000 tons fyringsolie. Fire andre b\xc3\xa5de, der sank i stormen, l\xc3\xa6kkede svovl. Stormen h\xc3\xa6mmede bestr\xc3\xa6belserne p\xc3\xa5 at redde bes\xc3\xa6tningsmedlemmerne. Samme dag sank det russiske fragtskib Volnogorsk, lastet med svovl, i den lille Port Kavkaz havn i Kertjstr\xc3\xa6det.\n_START_SECTION_\nF\xc3\xa6rge- og brotransport\n_START_PARAGRAPH_\nI 1952 blev f\xc3\xa6rgesejlads, der forbinder Krim og Krasnodar kraj (Port Krym - Port Kavkaz linjen), oprettet. Oprindelig var der fire togf\xc3\xa6rger; senere blev tre bilf\xc3\xa6rger indsat. Togtransporten fortsatte i n\xc3\xa6sten 40 \xc3\xa5r. De aldrende togf\xc3\xa6rger blev for\xc3\xa6ldet i slutningen af 1980'erne og blev fjernet fra tjenesten. I efter\xc3\xa5ret 2004 blev nye f\xc3\xa6rger leveret, og togtransporten blev genetableret._NEWLINE_Moskvas tidligere borgmester Jurij Luzjkov k\xc3\xa6mpede for en motorvejsbro, der skulle opf\xc3\xb8res tv\xc3\xa6rs over str\xc3\xa6det. Siden 1944 har forskellige broprojekter over str\xc3\xa6det v\xc3\xa6ret foresl\xc3\xa5et eller fors\xc3\xb8gt altid h\xc3\xa6mmet af de vanskelige geologiske og geografiske forhold i omr\xc3\xa5det. Konstruktion af en bro startede i 2003 med en 3,8 km lang d\xc3\xa6mning, hvilket udl\xc3\xb8ste konflikten om Tuzla\xc3\xb8en i 2003._NEWLINE_Efter Krimkrisen 2014 besluttede den russiske regering at bygge Kertjbroen over Kertjstr\xc3\xa6det. Broen forventes at v\xc3\xa6re f\xc3\xa6rdig i 2019.\n_START_SECTION_\nKertj-Jenikalskogo sejlrenden\n_START_PARAGRAPH_\nFor at forbedre mulighederne for besejling af Kertjstr\xc3\xa6det, der er lavvandet p\xc3\xa5 det smalleste sted, blev Kertj-Jenikalskogo sejlrenden udgravet gennem str\xc3\xa6det. Kanalen kan rumme skibe p\xc3\xa5 op til 215 meter l\xc3\xa6ngde og en dybgang p\xc3\xa5 op til 8 meter med en obligatorisk pilot assistance.\n_START_SECTION_\nFiskeri\n_START_PARAGRAPH_\nFlere fiskeforarbejdningsanl\xc3\xa6g ligger p\xc3\xa5 Krim kyst, og Tamanbugten er en stor fiskeplads med mange fiskerbyer spredt langs kysten. Fiskeris\xc3\xa6sonnen begynder i slutningen af efter\xc3\xa5ret og varer 2 til 3 m\xc3\xa5neder, hvor der foreg\xc3\xa5r et omfattende notfiskeri i str\xc3\xa6det."